Aðsókn í kvikmyndahús virðist vera að glæðast eftir dapurt bíóár 2020. Íslenskum bíógestum fækkaði um sextíu prósent frá 2019 til 2020. Flestir sem fóru í bíó um helgina fóru að sjá íslenska kvikmynd um saumaklúbb.
FRÍSK, félag rétthafa í kvikmynda og sjónvarpsiðnaði birtir vikulega tölur um aðsókn í kvikmyndahús. Íslenska kvikmyndin Saumaklúbburinn sló öðrum við síðustu helgi. The Conjuring, The devil made me do it , Croods ný öld, A quiet place annar hluti og Cruella lutu í lægra haldi fyrir klúbbssystrunum, svo nokkrar myndir séu nefndar.
Heimsfaraldur og samkomutakmarkanir settu að vonum risastórt strik í aðsókn í kvikmyndahús á síðasta ári. Átta nýjar íslenskar bíómyndir og heimildamyndir voru sýndar á síðasta ári en sextán kvikmyndir árið 2019. Athygli vekur að þrátt fyrir heimsfaraldur, tímabundna lokun kvikmyndahúsa og dræma aðsókn hluta árs, jókst aðsókn á íslenskar kvikmyndir milli ára um fimmtán prósent. Árið 2019 var þó óvenju slakt - og það hefur áhrif á samanburðinn.
Síðasta veiðiferðin var langvinsælasta íslenska myndin á síðasta ári með tæplega sextíu og tvær milljónir í tekjur og yfir þrjátíu og fimm þúsund gesti. Amma Hófí var í öðru sæti með tæpar þrjátíu og sex milljónir og rúmlega tuttugu og tvö þúsund áhorfendur. Þetta kemur fram á vef Kvikmyndamiðstöðvar Íslands.
Alls sáu tæplega sjötíu þúsund Íslendingar íslenskar kvikmyndir á síðasta ári.